
Polipropilén lemez emissziós tényezőjének kimérése

Kulcsszavak: polimer; emissziós tényező; hegesztés; hőkamera;
A polimerek vezető anyagcsoporttá válásával nélkülözhetetlen lett a gazdaságos és magas minőségű kötéstechnológia megoldása. A kötéstechnológiai megoldások közül kiemelkednek az anyaggal záró kötések, azon belül is a hegesztési folyamatok. A dolgozat első felében a polimerek hegesztésének feltételeit és a legelterjedtebb hegesztési technológiákat (ultrahang hegesztés, lézerhegesztés, forrógázos hegesztés) tekintem át, különös tekintettel a kavaró dörzshegesztésre, ugyanis a jövőben ilyen jellegű kísérleti méréseket szeretnék végrehajtani. A hegesztési folyamatok során jelentős hatása van a hőmérsékletnek, így a kísérleti mérések során szeretném vizsgálni a hegesztések során fellépő hőmérsékletet. Ennek érdekében a jelenlegi dolgozatban áttekintettem az objektumok emissziós tényezőjének kimérési lehetőségeit. A szakirodalmi áttekintés után a hegeszteni kívánt polipropilén lemez emissziós tényezőjét mértem ki érintésmentes hőmérési vizsgálattal. A dolgozat második felében a mérések során alkalmazott eszközöket és anyagokat mutatom be, végezetül pedig a mérési eredményeket értékelem ki. A mérések eredményei alapján meghatározásra került a polipropilén lemez emissziós tényezője, így a jövőben lehetőség van a pontos hőmérésekkel támogatott hegesztési folyamatok vizsgálatára.



